Uada 3 bacco tezape Canauarri uenauenacca errete torrarraro.
Canape zama arobeni onini Carireacca oza panani.
Zesocca ami naqui nani errete qquide toccarraro.
Zeso poua uatimadedeni ia naqui naniza rrauirrezimade.
Carricarricca errete rrinede iaza rrina naza rrauirrezimarrarode.
Naraha uva pperrene rricaza Zesocca amipe:
—Uva pperrene rricaua −nade Zesoza.
Nazapa Zeso atti:
—Ami nerrecotoui ouaza uati tinarraro?
Occa uima auato onananiuarrine bacco terreraccani −nade Zeso.
Naraha imenipe rrirripa zozorrodedeniza uati tade:
—Zeso tiadeniza uati tazapa poua attissa tinanemanarri −nade.
Naraha nanizape siba imeni passouarrine ccoue tozarizani 6 nehe carrimanarraride.
Narrarozapa zodeodeni —Icca uima bica taniuarrine −quenaza pouadeni zepetarri ettippemana,
idimoremana nanarra narrari.
Narraro siba imeni ccoue tozani orrariezape passo 80 litro irrirraro nitide.
Nazapa Zeso rrirripa zozorrodedeniza uati tade:
—Siba ccoue tozarizaniza passo tinarririzemanarri −nade.
Nezape narraroza passo inarririzemanezape iponiuarri bacco bacco teri nade.
Nazapa Zeso canauatori canarrarirrine passoraha uva pperrene inanarrari.
Nazapa Zeso:
—Rrari,
rridapanapa biqui taha uana tizanemanaza uenauenacca errete cacauadeza zorro ticanemanarro,
icatamauiuarrine −nade.
Nazapa uva pperrene uana icazanemanaza zorro icanemanade,
pina Zeso attissa inanemanarraro.
Nazapa errete cacauadeza da icanemanazapa arra passoraha uva pperrene torrarrari biqui taha icatama nade.
Naraha errete cacauadepa ssamo taza poua bodi:
—Nerrecouarricca uva pperrene?
−narrari.
Naraha uva pperrene zozorrode pouadenina passo ponira zorro zorro inanimanarrarorrine nauatoqquiri naui.
Nazapa errete cacauade arra cacarrirebote narrariza uati tade:
—Madirra bazimapa errete inauatomanezape taide uva pperrene bica tauiccara da da ihicanariza-baqquimana nanarra narrari.
Madirra accaremanazana arramani marridera tauicca da da ihicanariza-baqquimana narrari −nade.
—Naraha tiape uva pperrene denima bica tauiccapa teccoccobaqqui,
zotodena da ticanabaqquirrarirana −nade errete cacauade atti.
Arrirraro uimape Carireauarricca oza panani Canaza Zeso taidecca canauatori canaporrari.
Narrarope Zeso pocca deni torrehe auato inanaporraro.
Nezape poua uatimadedeni iape Zesoza parrissa inarrarode.
Nezape coriza inidicca oza panani Capenaouarri rrauirrezippade.
Zeso poua,
pocca ami,
poua imecotedeni,
poua uatimadedeni ia bazima rrauirrezippade.
Nanizape uada pamehe imadide.